Axopar

Axopar Boats Oy on suomalainen venevalmistaja. Liikevaihdolla mitattuna se on alallaan Suomen suurin. 
Historia.
Yrityksen perustivat Sakari Mattila ja Janne Viitala. Axopar Boats Oy:n kehitystyö alkoi vuonna 2013 ja yhtiö aloitti toimintansa vuonna 2014. Nimi Axopar on yhdistelmä perustajan aiemmin perustamien yritysten nimistä. 
Axopar Boatsin ensimmäinen venemalli "Axopar 28" esiteltiin Helsingin venemessuilla vuonna 2014 . 28-jalkainen vene palkittiin "European Power Boat of the Year," "Best of Boats" ja "Motorboat of the Year" -palkinnoilla. Sen versio "Axopar 28 Cabin" sai Yhdysvalloissa "Boat of the Year" -palkinnon ensimmäisenä eurooppalaisena veneenä. Vuodesta 2014 vuoteen 2016 mennessä mallia oli valmistettu 270 kappaletta ja sitä oli myyty 25 eri maahan. Vuoteen 2023 mennessä mallia oli valmistettu yli 2 700 kappaletta. 
Yritys palkittiin myyntiverkostonsa nopeasta laajentumisesta "International Boat Builder Awards" -palkinnolla vuonna 2016. 
Sakari Mattila luopui omistuksistaan yrityksessä vuonna 2018.
Vuonna 2020 Axoparin liikevaihto nousi 78,8 miljoonaan euroon, ja siitä tuli liikevaihdolla mitattuna suurin suomalainen venevalmistaja. Vuonna 2021 yrityksen liikevaihto oli 106,8 miljoonaa euroa ja se työllisti 47 henkilöä. Vuonna 2022 liikevaihto oli 147,2 miljoonaa euroa ja työntekijöitä oli 50.
Vuonna 2023 Axopar osti kymmenen prosentin osuuden norjalaisesta Evoysta, joka tekee sähköisiä perämoottoreita. Sähköisten veneiden tuotanto aloitettiin seuraavana vuonna.
Kesällä 2024 Axopar hankki enemmistöosuuden puolalaisesta sopimusvalmistajastaan Markosista, liikevaihdoltaan yli 71 miljoonan euron yrityksestä, jolla on yli 1 200 työntekijää.
Yhtiön toimitusjohtaja on Ari-Pekka Saarikangas.
Tuotteet.
Axopar-veneet muistuttavat ulkoisesti RIB-kumiveneitä, mutta Axoparit eivät ole kumi- vaan lasikuituveneitä. Axoparin kaikki mallit ovat perämoottoriveneitä. Bensiinikäyttöinen perämoottori on dieselkäyttöistä sisäperämoottoria edullisempi vaihtoehto, ja sen ansiosta myös veneen kokonaispaino ja polttoaineenkulutus pysyvät alhaalla. 
Axopar-veneet on suunniteltu niin, että niiden runko, runkopalkisto ja kansi muodostavat yhdessä monokokkirakenteen. Muotoilun ansiosta 28-jalkaisten veneiden avoversiot painavat vain 1 690 kiloa ja hytilliset 1 750 kiloa, kun perinteisillä menetelmillä valmistettuna ne painaisivat puolta enemmän. 
Veneet tehdään modulaarisella rakenteella, jolloin yksi perusmalli voidaan helposti muuntaa esimerkiksi viiteen eri versioon kuluttajan mieltymysten mukaisesti.
Vuonna 2022 Axoparin mallistoon kuuluu 10 venemallia, joiden pituudet vaihtelevat välillä 7,2 m – 13,90 m. Halvin malli maksaa 29 800 €.
13,90-metrinen, kolmen 300-hevosvoimaisen perämoottorin työntämä malli Axopar 45 esiteltiin 2022.
Axopar-veneitä suunnittelee Navia Design Suomessa. 
Valmistus.
Lasikuituveneet laminoidaan käsin. Veneet valmistavat Puolassa toimivat alihankkijat Markos ja Slepsk, joka on Euroopan suurimpia venetehtaita. Puolassa työntekijöiden palkkataso on karkeasti sanottuna kolmasosa Suomen palkoista. 
Myynti.
Yli 60 prosenttia yrityksen veneistä viedään Euroopan ulkopuolelle. Vuonna 2017 yrityksellä on jälleenmyyjiä 30 maassa yli 50 . 
Kesäkuuhun 2025 mennessä Axopareja oli myyty yli 6 500. Lippulaivamallia, Axopar 45:ttä on myyty yli sata kappaletta. 
Onnettomuudet.
Vuonna 2025 kaksi yhtiön lippulaivamallia räjähti. 26.10.2024 Axopar 45 -mallinen vene räjähti Floridassa tankkauksen yhteydessä. Onnettomuudessa menehtyi paikallisen venehuollon työntekijä ja neljä henkilöä sai sairaalahoitoa. 4.6.2025 Axopar 45 -mallinen vene räjähti Turkissa tuhoutuen täysin. Onnettomuudessa loukkaantui kolme ihmistä.